Cuirtear isteach an tAirteagal seo a leanas:

“Airteagal 17a

Na príomhthíortha ACC ar soláthróirí bananaí iad

1. Na tíortha ACC ar soláthróirí bananaí iad agus atá liostaithe in Iarscríbhinn IIIa, bainfidh siad tairbhe as bearta tionlacain i leith bananaí. Beidh sé mar aidhm ag cúnamh Aontais tacaíocht a thabhairt do na tíortha sin agus a gcuid próisis oiriúna á gcur ar aghaidh tar éis léirscaoileadh mhargadh an Aontais do bhananaí faoi chuimsiú WTO. Úsáidfear cúnamh Aontais go háirithe chun cur i gcoinne bochtaineachta trí fheabhas a chur ar chaighdeáin mhaireachtála agus ar choinníollacha na bhfeirmeoirí agus na ndaoine lena mbaineann, agus i gcás inarb iomchuí, ar chaighdeáin mhaireachtála agus ar choinníollacha aonán beag, lena n-áirítear trí chaighdeáin saothair agus sábháilteachta a chomhlíonadh mar aon le caighdeáin chomhshaoil, lena n-áirítear maidir le húsáid lotnaidicídí agus risíocht le lotnaidicídí. Déanfar beartais agus straitéisí oiriúnaithe na dtíortha sin a chur san áireamh maidir leis an gcúnamh Aontais, chomh maith lena dtimpeallacht réigiúnach (ó thaobh a bhfoisceachta de na réigiúin is forimeallaí den Aontas agus de na tíortha agus de na críocha thar lear) agus tabharfar aird ar leith ann ar na réimsí comhair a leanas

(a) feabhas a chur ar chumas iomaíochta earnáil onnmhairiúcháin na mbananaí, nuair is inbhuanaithe sin, agus an staid ina bhfuil geallsealbhóirí éagsúla sa slabhra á cur san áireamh;

(b) éagsúlú eacnamaíoch na limistéar a bhíonn ag brath ar bhananaí a chur chun cinn, nuair is straitéis inmharthana í sin;

(c) aghaidh a thabhairt ar na himpleachtaí níos forleithne a eascraíonn ón bpróiseas oiriúnaithe, impleachtaí a bhféadfadh baint a bheith acu sin le fostaíocht agus seirbhísí sóisialta, le húsáid talún agus le hathchóiriú na timpeallachta, agus le cobhsaíocht mhaicreanamaíoch, ach ar impleachtaí iad nach impleachtaí iad atá teoranta do na nithe sin.

2. Lastigh den mhéid dá dtagraítear in Iarscríbhinn IV, socróidh an Coimisiún an t-uasmhéid a bheidh ar fáil do gach tír ACC, ar soláthróir bananaí í agus dá dtagraítear i mír 1 den Airteagal seo, ar bhonn na dtáscairí oibiachtúla, ualaithe seo a leanas:

(a) trádáil i mbananaí leis an Aontas;

(b) an tábhacht a bhaineann le honnmhairí bananaí i ngeilleagar na tíre ACC lena mbaineann, chomh maith le leibhéal forbartha na tíre.

Beidh tomhas na gcritéar um chionroinnt bunaithe ar shonraí ionadaíocha a bailíodh roimh 2010 agus a chumhdaíonn tréimhse nach faide ná cúig bliana, agus beidh sé bunaithe ar staidéar ón gCoimisiún ina ndéantar measúnú ar an tionchar atá ag an gcomhaontú a baineadh amach laistigh den WTO agus ag na comhaontuithe déthaobhacha agus réigiúnacha a tugadh chun críche, nó atá á dtabhairt chun críche, idir an tAontas agus tíortha Mheiriceá Laidinigh, arb iad na príomhonnmhaireoirí bananaí iad, ar na tíortha ACC.

3. Glacfaidh an Coimisiún straitéisí tacaíochta ilbhliantúla de réir analaí le hAirteagal 19 agus i gcomhréir le hAirteagal 21. Áiritheoidh sé go gcuirfear, leis na straitéisí den tsamhail sin, le páipéir straitéise geografaí na dtíortha lena mbaineann agus le nádúr sealadach na mbeart tionlacain seo in earnáil na mbananaí.

Áireofar leis na straitéisí tacaíochta ilbhliantúla le haghaidh na mbeart tionlacain in earnáil na mbananaí:

(a) próifíl comhshaoil atá cothrom le dáta agus lena dtabharfar aird chuí ar earnáil bananaí na tíre, lena ndíreofar inter alia ar lotnaidicídí;

(b) faisnéis faoin méid a baineadh amach leis na cláir thacaíochta earnáil na mbananaí, ar cláir iad a bhí ann san am a caitheadh;

(c) táscairí chun an dul chun cinn a mheasúnú maidir le coinníollacha eisíocaíochta, nuair a roghnófar tacaíocht bhuiséadach mar mhodh maoinithe;

(d) na torthaí a bhfuiltear ag súil leo maidir leis an gcúnamh;

(e) sceideal ama na ngníomhaíochtaí tacaíochta agus na n-eisíocaíochtaí a bhfuiltear ag súil leo a bheith ann le haghaidh gach tíre is faighteoir;

(f) na bealaí ina ndéanfar dul chun cinn a bhaint amach agus a ndéanfar faireachán ar an dul chun cinn maidir le comhlíonadh chroíchaighdeáin saothair ILO arna gcomhaontú go hidirnáisiúnta agus comhlíonadh coinbhinsiún iomchuí sláinte agus sábháilteachta chomh maith le comhlíonadh croíchaighdeán iomchuí comhshaoil arna gcomhaontú go hidirnáisiúnta.

Faoi 18 mí roimh an dáta éaga, déanfar measúnú ar an gclár Bhearta Fogabhálacha Bananaí agus ar an dul chun cinn arna dhéanamh ag na tíortha lena mbaineann, agus áireofar sa mheasúnú sin moltaí maidir le haon bhearta a bheidh le déanamh agus maidir le cineál na mbeart sin.”;